РЕГЛАМЕНТ (ЕО) № 1060/2008 НА КОМИСИЯТА
от 7 октомври 2008 година
за замяна на приложения I, III, IV, VI, VII, XI и XV към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (рамкова директива)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (1), и по-специално член 39, параграф 2 от нея,
като има предвид, че:
(1)
Директива 70/156/ЕИО на Съвета от 6 февруари 1970 г. за сближаването на законодателствата на държавите-членки по отношение на типовото одобрение на моторни превозни средства и техните ремаркета (2) беше заменена от Директива 2007/46/ЕО в съответствие с Междуинституционалното споразумение от 28 ноември 2001 г. относно по-структурирано използване на техниката за преработване на нормативни актове (3).
(2)
От началото на процеса по приемането на Директива 2007/46/ЕО в сила влязоха нови директиви и регламенти, които внесоха изменения в приложенията към Директива 70/156/ЕИО. Тези изменения не можаха да бъдат отразени в Директива 2007/46/ЕО. Това е валидно за Директива 2004/3/ЕО на Европейския парламент и на Съвета от 11 февруари 2004 г. за изменение на Директиви 70/156/ЕИО и 80/1268/ЕИО на Съвета относно измерването на емисиите от въглероден двуокис и на разхода на гориво на моторните превозни средства от категория N1 (4), Директива 2004/11/ЕО на Европейския парламент и на Съвета от 11 февруари 2004 г. за изменение на Директива 92/24/ЕИО на Съвета относно устройствата за ограничаване на скоростта или подобни бордови системи за ограничаване на скоростта на някои категории моторни превозни средства (5), Директива 2005/55/EО на Европейския парламент и на Съвета от 28 септември 2005 г. за сближаване на законодателствата на държавите-членки относно мерките, които трябва да се предприемат срещу емисиите на газообразни и механични замърсители от дизелови двигатели, използвани в превозните средства и емисиите на газообразни замърсители от бензинови двигатели, зареждани с гориво от природен газ или втечнен нефтен газ, използвани в превозните средства (6), Директива 2005/78/ЕО на Комисията от 14 ноември 2005 г. относно изпълнение на Директива 2005/55/ЕО на Европейския парламент и на Съвета за сближаване законодателствата на държавите-членки относно мерките, които трябва да бъдат взети срещу емисии от замърсяващи газове и частици от двигатели за превозни средства с компресионно запалване, и емисии от замърсяващи частици от двигатели за превозни средства с принудително запалване, използващи гориво природен газ или втечнен нефтен газ, и за изменение на приложения I, II, III, IV и VI към нея (7), Директива 2004/104/ЕО на Комисията от 14 октомври 2004 г. за адаптиране към техническия прогрес на Директива 72/245/ЕИО на Съвета относно радиосмущенията (електромагнитната съвместимост) на превозни средства и за изменение на Директива 70/156/ЕИО за сближаване на законодателствата на държавите-членки по отношение на типовото одобрение на моторни превозни средства и техните ремаркета (8), Директива 2005/64/ЕО на Европейския парламент и на Съвета от 26 октомври 2005 г. относно типовото одобрение на моторни превозни средства по отношение на възможната им за повторна употреба, рециклиране и оползотворяване и относно изменение на Директива 70/156/ЕИО на Съвета (9), Директива 2005/66/EО на Европейския парламент и на Съвета от 26 октомври 2005 г. относно употребата на системи за предна защита в моторни превозни средства и относно изменение на Директива 70/156/ЕИО на Съвета (10), Директива 2006/28/ЕО на Комисията от 6 март 2006 г. за изменение с цел тяхното адаптиране към техническия прогрес на Директива 72/245/ЕИО на Съвета от 20 юни 1972 г. относно радиосмущенията (електромагнитна съвместимост) на превозни средства и Директива 70/156/ЕИО на Съвета за сближаване на законодателствата на държавите-членки относно типовото одобрение на моторни превозни средства и техните ремаркета (11), Директива 2006/40/ЕО на Европейския парламент и на Съвета от 17 май 2006 г. относно емисиите на климатични системи в моторни превозни средства и за изменение на Директива 70/156/ЕИО на Съвета (12) и акта за прилагането ѝ - Директива 2007/37/ЕО на Комисията от 21 юни 2007 г. за изменение на приложения I и III към Директива 70/156/ЕИО на Съвета за сближаване на законодателствата на държавите-членки по отношение на типовото одобрение на моторни превозни средства и техните ремаркета (13), Регламент (ЕО) № 706/2007 на Комисията от 21 юни 2007 г. за определяне, съгласно Директива 2006/40/ЕО на Европейския парламент и на Съвета, на административни разпоредби за типово одобрение на ЕО на превозни средства и на хармонизирано изпитване за измерване на течове от някои климатични системи (14), Директива 2007/34/ЕО на Комисията от 14 юни 2007 г. за изменение за целите на привеждането в съответствие с техническия прогрес на Директива 70/157/ЕИО на Съвета относно допустимото ниво на шума и изпускателната уредба на моторни превозни средства (15), Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (16).
(3)
От началото на процеса по приемането на Директива 2007/46/ЕО Европейската общност се присъедини към Правилата на Икономическата комисия за Европа на Организацията на обединените нации (ИКЕ на ООН) в Женева: Правило № 112 (Предни фарове), Правило № 123 (Адаптивни системи предни светлини), Правило № 125 (Предно зрително поле от предницата), Правило № 121 (Означаване на ръчни органи за управление, контролни сигнални устройства и индикатори), Правило № 122 (Отоплителни системи), Правило № 102 (Къси прикачни устройства), Правило № 107 (Градски и туристически автобуси), Правило № 105 (Превозни средства, предназначени за превоз на опасни товари). Освен това в сила влязоха новите серии от изменения на Правило № 83 (Емисии), Правило № 34 (Резервоари за гориво), Правило № 11 (Ключалки и панти на вратите), Правило № 13 (Спиране), Правило № 18 (Оборудване срещу кражба), Правило № 97 (Алармени системи), Правило № 17 (Якост на седалките и облегалките за глава, монтирани на седалките), Правило № 26 (Външни издатини), Правило № 14 (Закрепващи устройства за обезопасителни колани), Правило № 48 (Инсталиране на устройства за осветяване и светлинна сигнализация), Правила № 1, № 8 и № 20 (Предни фарове), Правило № 44 (Система за обезопасяване на деца), Правило № 49 (Емисии от тежки превозни средства), Правило № 64 (Гуми и резервни колела/гуми за временно ползване), към които Общността вече се беше присъединила. В съответствие с член 4, параграф 4 от Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (Ревизирано споразумение от 1958 г.) (17), Общността реши, че тези правила на ИКЕ на ООН са част от законодателството на Общността. Следователно е необходимо да се измени част II от приложение IV с оглед на тяхното включване в списъка на еквивалентните актове, предвиден в член 35, параграф 2.
(4)
Освен това развитието на научните и технически познания позволява прилагането на Директива 2005/55/ЕО, Директива 2005/64/ЕО, Директива 2005/66/ЕО, Директива 2006/40/ЕО и Регламент (ЕО) № 715/2007 към превозни средства от категория M1, произвеждани в малки серии, и към превозни средства със специално предназначение. По подобен начин става възможно прилагането на Директива 2003/97/ЕО към превозните средства със специално предназначение. Следователно е необходимо да се измени допълнението към част I от приложение IV и допълнения 1, 2, 3, 4 и 5 към приложение XI.
(5)
Следователно е целесъобразно с оглед гарантиране на доброто функциониране на процеса за издаване на типово одобрение на Общността да се актуализират приложенията към Директива 2007/46/ЕО с цел да бъдат адаптирани към развитието на научните и техническите познания.
(6)
Приложения I, III, IV, VI, VII, XI и XV към Директива 2007/46/ЕО следва съответно да бъдат заменени.
(7)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Директива 2007/46/ЕО се изменя, както следва:
1.
Приложение I се заменя с приложение I към настоящия регламент.
2.
Приложение III се заменя с приложение II към настоящия регламент.
3.
Приложение IV се заменя с приложение III към настоящия регламент.
4.
Приложение VI се заменя с приложение IV към настоящия регламент.
5.
Приложение VII се заменя с приложение V към настоящия регламент.
6.
Приложение XI се заменя с приложение VI към настоящия регламент.
7.
Приложение XV се заменя с приложение VII към настоящия регламент.
Член 2
Настоящият регламент влиза в сила на 29 април 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 октомври 2008 година.